Amarga sumberé ing gunung geni sing isih aktif, kali iki kerep ngalami banjir wlahar temahané jeblugané Gunung Merapi. Saperlu ngéndhani banjir wlahar mau, pamaréntah kutha wis nggawé talud ing sadawaning pinggiran Kali Codé, lan kala-kala ngayahi pangedhuking dhasaré Kali Codé sarana èkskavator. Ing pinggiré Kali Codé ana pamukiman sing dirancang déning budayawan YB Mangunwijaya, sing diarani Kampung Codé. Kampung Codé iki tau nampa Pangaji-aji Aga Khan ing babagan arsitèktur.